Gholf: Vanjaar se Nedbank-uitdaagtoernooi van die baanDie Gary Player Country Club in Sun City vanuit die lug. (Foto: ANA) Die Nedbank-uitdaagtoernooi by Sun City gaan vanjaar vir die eerste keer sedert 1981 nié plaasvind nie. Nedbank en Sun International het Vrydag aangekondig dat die langverwagte 40ste Nedbank-uitdaagtoernooi van 3 tot 6 Desember by die Gary Player Country Club in Sun City nou noodgedwonge weens die Covid-19-pandemie tot 2021 uitgestel word. “Dit was vir ons ŉ baie moeilike besluit om te neem, maar dit is in die beste belang van die toernooi en almal wat daarby betrokke is,” het Mike Brown, uitvoerende hoof van Nedbank, gesê. “Die Nedbank-uitdaagtoernooi was nog altyd veel meer as net ŉ gholftoernooi. Dit is ŉ geleentheid om die beste gholfspelers ter wêreld in aksie te sien, maar terselfdertyd danksy al die toeskouers ŉ bemarkingsplatform om toerisme te bevorder, die gasvryheidsbedryf ŉ hupstoot te gee en Suid-Afrika aan die wêreld te vertoon. Weens die huidige streng beperkings en maatreëls was dit net nie haalbaar om voort te gaan met vanjaar se toernooi nie. Te veel byvoordele sou in die slag gebly het.” Toernooi-gasheer Gary Player het intussen gesê hy is seker daarvan dat die organiseerders nie die besluit ligtelik opneem nie. “Die Nedbank-uitdaagtoernooi is ŉ toernooi waarop ons almal baie trots is. As dit beteken dat ons dit vir ŉ jaar moet uitstel om ŉ nog beter Nedbank-uitdaagtoernooi in 2021 aan te bied, ondersteun ek dit ten volle.”